Da Jonas Beyer sad med vagtplanen for en måneds tid siden, kunne han konstatere, at der per 1. januar 2018 ville mangle ni sygeplejersker, hvilket svarer til en tredjedel af personalegruppen.

- Selv hvis vi nåede at ansætte nok sygeplejersker, så ville de ikke kunne nå at være oplært til at passe patienter selvstændigt, siger han.

Derfor gik han og afdelingssygeplejersken til ledelsen og spurgte, om antallet af sengepladser på afsnittet kunne nedbringes, når der kun var to tredjedele af de sygeplejersker, der skulle være.

Læs også : Sygehusene går fri af omstridt sparekrav til næste år

Det er sindssygt ærgerligt og trist, at de rejser. Jeg vil jo helst have, at folk bliver på hospitalet og er tilfredse med at være her. Kristian Antonsen, vicedirektør på Bispebjerg Hospital

Men her oplevede de ikke at blive modtaget med lydhørhed.

Efterfølgende valgte Jonas Beyer, afdelingssygeplejersken og seks andre at sige op.

- Jeg har altid været glad for afdelingen, personalegruppen og mit speciale. Derfor har jeg stået i en loyalitetskonflikt, hvor jeg gerne ville kæmpe videre for at holde afdelingen oven vande, men på et tidspunkt har man bare kæmpet længe nok, siger Jonas Beyer, der har fået job på en tilsvarende afdeling på Hvidovre Hospital.

Vicedirektør: Patienterne har krav på behandling

Vicedirektør Kristian Antonsen fra Bispebjerg Hospital bekræfter, at barsler og opsigelser har betydet, at der har været meget pres på afsnittet.

Men han mener ikke, at det har været muligt at bringe antallet af patienter ned.

- På sådan en afdeling kommer der kræftpatienter, som skal udredes og behandles inden for nogle uger, og der kommer alle de andre patienter, som har en udredningsgaranti på en måned. Dertil kommer akut syge patienter, som der er rigtig mange af på en kirurgisk afdeling, siger han.

- Så vi kan ikke bare sige, at vi i tre måneder vil modtage ti procent færre patienter. For folk kommer her, og de har et fuldstændigt legitimt krav på at blive behandlet.

Samtidig understreger Kristian Antonsen, at han har fuld tiltro til, at afdelingsledelsen har gjort alt, hvad der er menneskeligt muligt, for at skabe de bedste rammer og skaffe vikarer og ansætte personale til afsnittet.

Læs også : Opråb fra Rigshospitalet: Vi kan ikke spare mere

- Sindssygt ærgerligt og trist

Kristian Antonsen har holdt møder med de medarbejdere, der har sagt op, og han har tilbudt dem, at de kan trække deres opsigelse tilbage.

- Det er sindssygt ærgerligt og trist, at de rejser. Jeg vil jo helst have, at folk bliver på hospitalet og er tilfredse med at være her, siger han.

- Men jeg kan ikke rigtigt gøre noget ved det nu, hvor de har søgt andre steder hen. Derfor er vi nødt til på bedste vis at hjælpe dem, der er tilbage, med at skabe en god arbejdsplads og sikre det, som det egentlig handler om, nemlig god patientbehandling.

Kristian Antonsen gør samtidig opmærksom på, at de andre afsnit på afdelingen er velfungerende og ikke har samme personaleflugt, ligesom der altså også er medarbejdere, der har valgt at blive på K1.

De skal flytte med de patienter, som bliver flyttet ud på andre afsnit.

- Så trækker de afsnit mere i en periode, mens vi prøver at rekruttere medarbejdere og få dem oplært, så de forhåbentlig kan genåbne afsnittet i løbet af tre eller fire måneder, siger Kristian Antonsen.

Sygeplejeråd: Erfarne sygeplejersker søger væk

Næstformand i Dansk Sygeplejeråd Dorte Steenberg fortæller, at problemet ikke kun findes på afsnit K1, men også mange andre steder i sygehusvæsenet.

- Vi hører meget ofte om sygeplejersker, der siger op, fordi der er for stort et arbejdspres, og fordi de ikke oplever, at der kan spares mere personale væk, da det går ud over patientsikkerheden, siger hun.

Ifølge Dorte Steenberg er det også tidligere sket, at sengeafsnit er blevet lukket, eller at patienter er blevet spredt ud på andre afsnit.

Samtidig har fagforeningen registreret en klar tendens til, at mere erfarne sygeplejersker forlader forjagede stillinger på hospitalerne.

- På nogle af de store medicinske områder er op mod 80 procent af de ansatte sygeplejersker helt nyuddannede. Det siger sig selv, at det så er meget svært at leve op til en høj kvalitet og en sikker patientbehandling, siger Dorte Steenberg.

Hun undrer sig over, at der ikke er meget større politisk opmærksomhed på det store arbejdspres, som får hospitalssygeplejersker til at forlade deres job.